মোবারকবাদ মন্ত্রিসভার যোগাযোগ মন্ত্রীকে। মোবারকবাদ মন্ত্রনালয়ের প্রতিমন্ত্রীকে, এবং অবশ্যই যোগাযোগ উপদেষ্টাকে (যদি তেমন কেউ থেকে থাকেন)। এসব ছোটখাট ব্যাপারে মন্ত্রিসভার হেড গুরু প্রধানমন্ত্রীকে মোবারকবাদ জানিয়ে বিরক্ত করতে চাইনা। She has bigger fish to fry, greater mubarokbad to encash! উল্লেখ করার মত তেমন কিছু নয় যদিও, তবু লিখছি কারণ না  লিখলে ভেতরের জানোয়ারটাকে বশ মানানো যাচ্ছিল না। খবরে প্রকাশ, ঈদ উপলক্ষে নাড়ির টানে বাড়ি যাওয়ার পথে এ যাত্রায় প্রাণ হারিয়েছে সর্বসাকুল্যে ৪২ জন। কারও মৃত্যুতে কাউকে মোবারকবাদ জানানো ইহজগতের আচার না হলেও বাংলাদেশে এ প্রায় ডালভাত। পাঠককুল নিশ্চয় ভুলে যায়নি বিডিআর ম্যাসাকারের কথা? পিলখানার রক্ত বন্যা সাগরে না মিশতে জাহাঙ্গীর কবির নানক ও মির্জা আজম নামের দুই বিশাল বাংলাদেশি পুরস্কার নিয়ে হাজির হয়েছিলেন নেত্রী এবং দেশের প্রধানমন্ত্রী শেখ হাসিনার দরবারে। সমস্যার শান্তিপূর্ণ সমাধানের জন্যে যুবলীগের পক্ষ হতে নেত্রীকে  ভূষিত করা হয় শান্তিকন্যা উপাধিতে। শতাধিক সেনা অফিসারের ক্ষতবিক্ষত লাশ নর্দমা আর গণকবরে রেখে দেশের সরকার প্রধান সমস্যার কথিত ঐতিহাসিক সমাধানের জন্যে শান্তিকন্যা উপাধি নিচ্ছেন, বাংলাদেশেই এসব সম্ভব। তাই এবারের ঈদের বলি ৪০ জনের মহাপ্রয়াণে সংশ্লিষ্ট মন্ত্রী এবং মন্ত্রণালয়কে মোবারকবাদ জানানোর ভেতর পশুত্বের কিছু দেখছি না। কালচারটা দেশ ও রাষ্ট্রের সর্বোচ্চ পর্যায় হতে চালু করা হয়েছে। ওরা মালিক হয়ে যা করতে পারে বান্দি হয়ে আমরা কেন পারবো না তার কোন কারণ দেখছি না। বিডিআর শান্তিকন্যার মত এ মোবারকবাদেও কিছু ঐতিহাসিক  প্রেক্ষাপট আছে।